Η οδηγία αποσκοπεί στην προστασία των εργαζομένων στον υγειονομικό τομέα έναντι τραυματισμών που προκαλούνται από βελόνες και άλλα αιχμηρά αντικείμενα εφαρμόζοντας μια συμφωνία-πλαίσιο, η οποία συνήφθη από τους ευρωπαίους κοινωνικούς εταίρους: HOSPEEM (Ευρωπαϊκή Ένωση Εργοδοτών του Νοσοκομειακού και του Υγειονομικού Τομέα) και EPSU (Ευρωπαϊκή Ομοσπονδία Συνδικάτων Δημόσιων Υπηρεσιών). Η συμφωνία επιδιώκει τα εξής: την επίτευξη του ασφαλέστερου δυνατού εργασιακού περιβάλλοντος· την πρόληψη των τραυματισμών των εργαζομένων από κάθε είδους ιατρικό αιχμηρό αντικείμενο (συμπεριλαμβανομένων των βελονών)· την προστασία των εργαζομένων που διατρέχουν κίνδυνο· τη διαμόρφωση ολοκληρωμένης προσέγγισης για τον καθορισμό πολιτικών· τη θέσπιση διαδικασιών αντίδρασης και παρακολούθησης· Πεδίο εφαρμογής Η παρούσα συμφωνία εφαρμόζεται σε όλους τους εργαζομένους του νοσοκομειακού και του υγειονομικού τομέα καθώς και σε όλους όσοι υπάγονται στη διοικητική εξουσία και εποπτεία των εργοδοτών. Οι εργοδότες θα πρέπει να καταβάλλουν προσπάθειες για να εξασφαλίζουν ότι οι υπεργολάβοι τηρούν επίσης αυτούς τους κανόνες. Στους χώρους εργασίας που καλύπτονται από τη συμφωνία περιλαμβάνονται δημόσιοι και ιδιωτικοί υγειονομικοί οργανισμοί/υπηρεσίες, καθώς και κάθε άλλος χώρος όπου εκτελούνται υπηρεσίες/δραστηριότητες υγείας, υπό τη διοικητική εξουσία και εποπτεία του εργοδότη. Ολοκληρωμένη προσέγγιση Η συμφωνία καθορίζει 11 αρχές που αποτελούν τη βάση της ολοκληρωμένης προσέγγισης για τον καθορισμό πολιτικών. Καλύπτουν τα εξής: εκτίμηση κινδύνου — κάλυψη όλων των περιπτώσεων που συνδέονται με τραυματισμό, αίμα ή άλλο δυνητικά μολυσματικό υλικό· εξάλειψη, πρόληψη και προστασία κατά του κινδύνου που περιλαμβάνει τα εξής: εξάλειψη κινδύνου — καθορισμός ασφαλών διαδικασιών για τη χρήση και τη διάθεση των αιχμηρών ιατρικών εργαλείων και των μολυσμένων αποβλήτων· πρόληψη κινδύνου — ανάπτυξη συνεκτικής πολιτικής πρόληψης, η οποία καλύπτει την τεχνολογία, την οργάνωση της εργασίας, τις συνθήκες εργασίας κ.λπ.· προστασία κατά του κινδύνου — προσφορά δωρεάν εμβολιασμών και επαναληπτικών εμβολιασμών. κατάρτιση — συμπεριλαμβανομένης της ορθής χρήσης ιατρικών συσκευών που περιέχουν μηχανισμούς για την προστασία από τα αιχμηρά αντικείμενα, καθώς και της διοργάνωσης εισαγωγικών σεμιναρίων για όλους τους νέους και τους προσωρινούς υπαλλήλους· ενημέρωση και ευαισθητοποίηση — συμπεριλαμβανομένης της επισήμανσης κινδύνων και της προώθησης ορθών πρακτικών· διαδικασίες παρακολούθησης και αναφοράς — επανεξέταση των υφιστάμενων διαδικασιών και άμεση αναφορά κάθε ατυχήματος ή περιστατικού από τους εργαζομένους· αντίδραση και παρακολούθηση — συμπεριλαμβανομένης της άμεσης περίθαλψης του τραυματισμένου εργαζομένου και της διερεύνησης των αιτιών και των περιστάσεων από τους εργοδότες.